ตรัง  ผ้าบาติกลายขอพระราชทาน ความภูมิใจของชาวชุมชนโต๊ะเมืองบาติก อำเภอกันตัง
กลุ่มโต๊ะเมืองบาติก ตำบลบางหมาก อำเภอกันตัง จังหวัดตรัง ซึ่งเป็นกลุ่มผลิตผ้าบาติก สินค้า OTOP ระดับ 5 ดาว ที่มีชื่อเสียงที่สุดในจังหวัดตรัง ขณะนี้ทางกลุ่มได้น้อมนำลายขอพระราชทานจากสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ที่ทรงออกแบบลายมัดหมี่พระราชทานช่างทอผ้า ชื่อลาย “ผ้ามัดหมี่ลายขอเจ้าฟ้าสิริวัณณวรีฯ” ที่ทุกลวดลายเปี่ยมไปด้วยความหมาย นำมาประทับลงบนผ้าบาติกของกลุ่ม ต่อยอดผลิตภัณฑ์ผ้าให้มีความร่วมสมัยมากขึ้น ปรากฎว่าได้รับความสนใจจากบรรดาข้าราชการทุกระดับในจังหวัดตรังเป็นอย่างมาก เพราะสามารถนำไปตัดเสื้อ หรือตัดชุดได้อย่างสวยงาม ถือเป็นการอนุรักษ์ เป็นแบบอย่างในการส่งเสริมผ้าไทยในหมู่ประชาชนต่อไป  สร้างอาชีพรายได้สู่ชุมชน การทำผ้าบาติกลายขอของกลุ่มโต๊ะเมืองบาติก อำเภอกันตัง ขณะนี้ต้องเร่งมือทำอย่างเต็มที่ เนื่องจากมีคนสั่งซื้อเข้ามาจำนวนมาก แต่ละผืนจะใช้เวลานาน เพราะต้องวัด  ตีเส้นแถวและประทับลายลงบนผ้าทีละแถวๆ เพื่อทำชายผ้าเป็นอันดับแรก เฉพาะขั้นตอนการประทับแม่พิมพ์ลายลงบนผ้าใช้เวลาแต่ละผืนนานประมาณ 2.30 ชม.จากนั้นจึงจะนำไปขึง ทำการเคลือบน้ำยา ทาสีเข้มทับผืนผ้าทิ้งไว้ประมาณ 8-10 ชม.จึงจะล้างออกและต้มได้ เพื่อทำให้ลวดลายของผ้ามีความโดดเด่น สวยงามมากยิ่งขึ้นและนำไปตากให้แห้ง  ก็จะได้ชิ้นผ้าลายขอสีสวยหลายหลายสี แต่ละผืนจะมีขนาด 2 หลา ในราคาจำหน่ายผืนละ 500 บาทเท่านั้นนางสุภร พรมจิตร์ ประธานกลุ่มโต๊ะเมืองบาติก กล่าวว่า เริ่มก่อตั้งกลุ่มและผลิตผ้าบาติกมาตั้งแต่ปี 2546  ได้รับการส่งเสริมและสนับสนุนจากสำนักงานพัฒนาชุมชนจังหวัดตรัง สำนักงานพาณิชย์จังหวัดมาโดยตลอด โดยเริ่มจากการเขียนลายลงบนผ้าก่อน จากนั้นพัฒนาต่อยอดมาเป็นผ้าพิมพ์ลายลวดลายต่างๆ โดยเฉพาะพิมพ์ลายที่แสดงออกถึงความเป็นเอกลักษณ์ของท้องถิ่นจังหวัดตรัง เช่น ผ้าพิมพ์ลายปะการัง ปลาดาว ผ้าพิมพ์ลายพะยูน ผ้าพิมพ์ลายต้นและใบยางพารา เป็นต้น จนได้รับรางวัลเป็นสินค้า OTOP สุดยอดหนึ่งตำบลหนึ่งผลิตภัณฑ์ไทยระดับ 5 ดาว ตั้งแต่ปี 2562  และได้ไปออกบูธส่งเสริมสินค้ากับหน่วยงานราชการในหลายจังหวัด จนเป็นที่รู้จัก ยอดสั่งซื้อเข้ามาจำนวนมาก แต่ระยะหลังประสบปัญหาเรื่องของสถานการณ์โควิด-19 จนไม่สามารถไปออกบูธจำหน่ายสินค้า เพื่อส่งเสริมการขายได้และยอดการสั่งซื้อทั่วไปก็ซบเซาลงอย่างมาก จนกระทั่งในปี 2564 ได้รับลายขอพระราชทานมาจัดทำ ทำให้ยอดการขายดีขึ้นอย่างมาก ผลกระทบยังมีอยู่คือ ไม่สามารถเดินทางไปออกบูธแสดงสินค้าส่งเสริมการขายได้ แต่สามารถขายออนไลน์และขายในพื้นที่จังหวัดตรังได้ ซึ่งเมื่อทางกลุ่มผลิตผ้าได้สำเร็จ ปรากฏว่าได้รับความใจจากบรรดาข้าราชการ รวมทั้งหัวหน้าส่วนราชการ พ่อค้าและประชาชน เป็นจำนวนมาก ที่สั่งซื้อนำไปตัดเสื้อ ตัดชุดสวมใส่ ผืนละ 500 บาท ต่อผืนมี 2 หลา (หลาละ 250 บาท) มีหลายสีให้เลือก ใช้เวลาพิมพ์ลายตัวละประมาณ 2.30 ชม. แต่หากเสร็จทุกขั้นตอนต้องใช้เวลาประมาณ 2 วันต่อผืนนอกจากนั้น ทางกลุ่มยังผลิตภัณฑ์จากผ้าบาติกที่หลากหลาย เช่น ผ้าเช็ดหน้า ผ้าคลุมไหล่ เสื้อผ้าสำเร็จรูป ผ้าชิ้น กระเป๋าและอื่นๆ นายขจรศักดิ์ เจริญโสภา ผู้ว่าราชการจังหวัดตรัง  กล่าวว่า จังหวัดตรังกำหนดให้ข้าราชการสวมใส่ผ้าไทยสัปดาห์ละ 2 วันคือ วันอังคารและวันศุกร์ เพื่อร่วมสืบสานอนุรักษ์ความเป็นไทยและเป็นแบบอย่างให้แก่ประชาชนสนใจใช้ผ้าไทยกันให้มากขึ้น เพื่อส่งเสริมกลุ่มอาชีพและช่วยยกระดับผ้าไทย โดยเฉพาะในจังหวัดตรังมีกลุ่มผลิตผ้าไทยหลากหลายกลุ่ม ทั้งบาติก ผ้าทอ ผ้าเพ้นท์  ขอเชิญชวนชาวจังหวัดตรัง หันมาสวมใส่ผ้าไทย  เพื่อร่วมกันอนุรักษ์ผ้าไทย โดยเฉพาะผ้าลายขอ ซึ่งเป็นลายผ้าพระราชทาน เพื่อเป็นการเทิดพระเกียรติพระองค์ท่านด้วย อย่างไรก็ตาม สำหรับผู้ในสนใจสิ่งซื้อผ้าลายขอพระราชทานและสินค้าอื่นๆของกลุ่มโต๊ะเมืองบาติก ติดต่อได้ที่โทรศัพท์  089-3905925